Anexa 2. Procedura selectie a partenerilor entitati private

**PROCEDURA DE SELECȚE A PARTENERILOR ENTITĂȚI PRIVATE**

**în cadrul proiectelor implementate prin Programul Educație și Ocupare**

**(PEO) 2021-2027**

Prezenta Procedura raspunde prevederilor art. 34 alin. (1) din OUG nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă, repectiv instituie o procedura de selectie a entităţilor din sectorul privat, de catre entităţile finanţate din fonduri publice, in calitatea acestora din urma de solicitant/ lider de parteneriat.

Procedura de selectie se finalizeaza cu selectarea uneia sau mai multe entitati private, in vederea includerii acestora in Acordul de parteneriat incheiat pentru implementarea proiectului.

NB. Procedura prevazută in aceasta anexă nu deroga, nu substituie si nu excepteaza sub nicio forma de la procedurile de achizitii publice de bunuri, lucrari, servicii, asa dupa cum sunt acestea prevazute acestea din urma in normele legale privind achizitiile publice.

Acordul de parteneriat astfel incheiat are înțelesul prevederilor OUG nr. 133/2021 si contine termenii, condiţiile şi responsabilităţile părţilor, asa dupa cum se prevede la art. 46 din HG nr. 829/2022 -Norme metodologice de aplicare a Ordonanţei de urgenţă a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă.

Pentru implementarea proiectului se incheie un singur Acord de parteneriat, indiferent daca in structura parteneriala exista si entitati publice si entitati private.

**Activitatea de selecție a partenerilor privați are la bază următoarele principii:**

* Transparenţa;
* Nediscriminarea;
* Tratamentul egal;
* Eficiența utilizării fondurilor;
* Legalitate;
* Trasabilitate.

**ETAPELE PROCESULUI DE SELECȚIE**

**Elaborarea anunțului de selecție**

În vederea respectării principiului transparenței, entitatea finanțată din fonduri publice solicitantă va publica pe site-ul propriu un anunț cu privire la intenția de selectare a unui partener/unor parteneri, entitate/entități privată/private.

Anunțul de intentie trebuie să conțină cel puțin următoarele elemente:

* Data limită de depunere a dosarelor de candidatură și modalitatea de depunere (adresă, formă, persoană de contact, tel, e-mail, fax, etc.);
* Obiectivul specific al programului în care se va depune cererea de finanțare;
* Obiectivul general și scopul cererii de finanțare;
* Principalele activități ce vor fi derulate în cadrul proiectului;
* Activitatea/Activitățile în care va fi implicat fiecare partener;
* Criteriile de selecție a partenerului/partenerilor și grila de evaluare (inclusiv punctajul stabilit pentru fiecare criteriu în parte). În ceea ce privește criteriile de eligibilitate a partenerului/partenerilor, se va avea în vedere respectarea cel puțin a cerințelor impuse de către AM/OI prin Ghidului Solicitantului - Condiții Specifice aferent cererii de proiecte în cauză.
* Forma de prezentare a ofertei de către entitatea interesată să devină partener (documente, format etc.).

**Publicarea anunțului de selecție**

Anunțul de intentie va fi publicat cu cel puțin 10 zile lucrătoare înainte de termenul limită de depunere a candidaturilor/ ofertelor:

Termenul de 10 zile lucrătoare începe in prima zi lucrătoare următoare zilei publicării anunțului și se finalizează in cea de-a zecea zi lucrătoare, fie la ora oficiala de închidere a instituției, in cazul in care documentele sunt depuse pe suport hartie, fie la ora 24.00 a celei de-a zecea zi lucrătoare, dacă documentele sunt transmise prin posta, curier sau prin mijloace electronice (e-mail, fax etc).

Pentru a se asigura un tratament egal tuturor potentialilor ofertanti, in anuntul cu privire la intenția de selectare a unui partener/unor parteneri, se va prevedea obligatoriu posibilitatea ca ofertele sa poata fi transmise prin oricare din mijloacele precizate mai sus: depunere la sediul entitatii finanțate din fonduri publice, posta, curier, e-mail, fax.

IMPORTANT:

Având în vedere faptul că anunțul cu privire la intenția de selectare a unui partener/unor parteneri entitate/entități privată/private trebuie să cuprindă elemente specifice (activitatea/activitățile în care va fi implicat fiecare partener, criteriile de selecție a partenerului/partenerilor și grila de evaluare), se recomandă ca anunțul să fie publicat după publicarea variantei finale a Ghidului Solicitantului Condiții Specifice, în caz contrar existând riscul ca anunțul să conțină sau să omită cerințe – de ex., legate de eligibilitatea activității alocate partenerului selectat, de cerințele de capacitate financiară a partenerului în corelare cu bugetul alocat acestuia etc. – care pot conduce la invalidarea procedurii de selecție prin raportare la condițiile finale de finanțare aplicabile apelului în cauză. Procedura de selecție derulată anterior publicării variantei finale a Ghidului Solicitantului - Condiții Specifice va fi considerată validă dacă respectă toate prevederile legale aplicabile, inclusiv condițiile de finanțare relevante incluse în Ghidul Solicitantului - Condiții Specifice, varianta finală.

**Constituirea comisiei de evaluare**

**Modalitatea de constituire** a comisiei de evaluare, procedurile de lucru, termenele și orice alte aspecte administrative sunt în sarcina exclusivă a entității finanțate din fonduri publice aplicantă, conform legislației incidente și a reglementărilor interne.

Totuși, entitatea finanțată din fonduri publice aplicantă va avea în vedere respectarea legalității și asigurarea trasabilității tuturor documentelor emise în cadrul procedurii de selecție, precum și regimul incompatibilităților și conflictului de interese. In acest sens, aplicantul va trebui sa puna la dispozitia AM/OI, toate documentele intocmite in cadrul procedurii (de exemplu, dar fara a se limita la acestea: decizia de numire a membrilor comisiei de evaluare, declaratii privind regimul incompatibilităților și conflictul de interese etc).

**Evaluarea aplicațiilor/ ofertelor**

Evaluarea ofertelor se va finaliza cu un **Raport final privind rezultatul procedurii de selecție**, datat și semnat de către toți membrii comisiei de evaluare, inclusiv de către președintele acesteia si asumat de către reprezentantul legal al entității finanțate din fonduri publice aplicante, care va conține cel puțin următoarele:

**a) Referințe:**

• procedura aplicată;

• numărul/ data anunțului și data publicării acestuia;

**b) Conținutul raportului:**

• Informații generale

• Legislația aplicabilă

• Calendarul procedurii de selecție

• Modul de desfășurare a procedurii de selecție

• Solicitări/răspunsuri la clarificări până la termenul-limită de depunere

• Informații privind toți ofertanții/candidații participanți la procedură;

• Date privind procesul de evaluare a ofertanților/candidaților, conform modalității interne stabilite pentru selecție;

c) Concluzii și semnături

**d) Anexe**

• Anunţul cu privire la intenţia de selectare a partenerului/partenerilor;

* Dovada publicarii anuntului de intentie

• Decizia de stabilire a comisiei de evaluare a ofertelor, inclusiv declaratiile privind regimul incompatibilităților și conflictul de interese;

* Solicitările de clarificari primite si răspunsurile la clarificări trannsmise
* Ofertele primite si inregistrate (data, ora)
* Documente privind data deschiderii ofertelor, termenul de evaluare, grilele de evaluare completate, clarificari trimise in procesul de evaluare, Decizii emise de Comitetul de selectie

• Raportul intermediar privind rezultatul procedurii de selecţie;

* Anunţ cu privire la rezultatul procedurii de selecţie si dovada publicarii acestuia
* Scrisorile de informare ofertanti castigatori/ necastigatori si dovada transmiterii acestora
* Contestatii primite si adresele de solutionare a acestora

• Adresa de acceptare a partenerilor;

• Anunţ final cu privire la rezultatul procedurii de selecţie si dovada publicarii acestuia

* Orice alte documente relevante pentru derularea procedurii (solicitantul își va completa lista de documente și își va crea propriile formulare).

**Publicarea rezultatelor procedurii de selecție**

Entitatea finanțată din fonduri publice aplicantă publică pe site-ul acesteia anunțul cu privire la rezultatul procedurii de selecție, care va conține informațiile cuprinse în anunțul de intenție și informații privind ofertanții/candidații participanți la procedură admiși și respinși, și punctajul obținut de fiecare dintre aceștia.

**Responsabilități**

Entitatea finanțată din fonduri publice aplicantă are intreaga raspundere pentru derularea procedurii de selectie a partenerilor, inclusiv pentru eventuale prejudicii aduse ofertantilor sau oricăror alte terțe părți interesate.

Verificarea de către AM/OI a respectării procedurii de selectare a partenerilor se va efectua în timpul procesului de evaluare si selectie a cererilor de finantare.

Proiectele cu solicitanți de finanțare entități finanțate din fonduri publice care nu au respectat procedura vor fi respinse ca neeligibile.

Este obligatorie intocmirea notei justificative ce conține o analiză a valorii adăugate a parteneriatului în ceea ce privește utilizarea eficientă a fondurilor, precum şi rolul partenerului/partenerilor în implementarea proiectului, chiar dacă solicitanții publici urmează prezenta procedura pentru selectia partenerilor privati.

Vor fi respinse ca neeligibile proiectele depuse in parteneriat, ai căror solicitanti de finantare (publici sau privati) nu justifică valoarea adăugată a parteneriatului în ceea ce privește utilizarea eficientă a fondurilor, precum şi rolul partenerului/partenerilor în implementarea proiectului.